钦定古今图书集成/明伦汇编/官常典/第792卷 > 吴渊
## 钦定古今图书集成/明伦汇编/官常典/第792卷 > 吴渊

按《宋史》本传：“渊字道父，秘阁修撰柔胜之第三子也。
幼端重寡言，苦志力学。五岁丧母，哭泣哀慕如成人。
嘉定七年，举进士，调建德县主簿。丞相史弥远馆留
之，语竟日，大悦，谓渊曰：‘君国器也。今开化新置尉，即
日可上，欲以此处君’。渊对曰：‘甫得一官，何敢躁进？况
家有严君，所当禀命’。弥远为之改容，不复强。至官。就”
辟，令江东九郡之冤讼于诸使者，皆乞送。渊改差浙
东制置使司干办公事。丁父忧，诏以前职起复，力辞
弗许，再辞，且贻书政府曰：“人道莫大于事亲，事亲莫
大于送死，苟冒哀求荣，则平生大节已扫地矣，他日
何以事君？”时丞相史嵩之方起复，或曰：“得无碍时宰
乎？”渊弗顾，诏从之。服除，差浙东提举“茶盐司干办公
事，寻改镇江府节制司、沿江制置使司干办公事”，皆
不就。知武陵县，改杨子县兼“淮东转运司干办公事，
添差通判真州。”入为将作监丞，迁枢密院编修官兼
刑部郎官，再迁秘书丞，仍兼刑部郎官。以直焕章阁
知平江府兼节制许浦水军，提点浙西刑狱。会衢、严
盗起，《警报》至，调遣将士招捕之，歼其渠魁，散其支党。
以功为枢密院检详诸房文字兼国史院编修官、实
录院检讨官兼左司，进右文殿修撰、枢密副都承旨
兼右司兼检正。适政府欲用兵中原，以据关守河为
说，渊力陈其不可，大要谓：“国家力决不能取；纵取之，
决不能守。”丞相郑清之不乐而罢，出知江州，改江、淮、
荆、浙、福建、广南都大提点坑冶。都司袁商令御史王
定劾渊罢，侍御史洪咨夔不直之，劾定左迁。未几，边
事果如渊言。清之致书引咎巽谢。差知镇江府。定防江军之扰，兼淮东总领，以功迁太府少卿，复以总领
兼知镇江。加集英殿修撰、知镇江兼总领。进权工部
侍郎，职任如旧。权兵部侍郎，权户部侍郎，再为总领
兼知镇江。时渊造阙下，入对，历陈九事，甫下殿御史
唐璘击之，璘盖渊所荐者也。遂仍前职，提举太平兴
国宫。久之，加宝章阁待制，再起知镇江兼总领。未几，
以户部侍郎兼知镇江府，召赴行在，以宝章阁直学
士知太平州，寻兼江东转运使。时两淮民流徙入境
者四十馀万，渊亟加慰抚而赒济之，使之什伍，令土
著人无相犯，旁郡流民焚劫无虚日，独太平境内肃
然，无敢哗者。以功加华文阁直学士、沿海制置使、知
庆元府，不赴。以工部尚书、沿海制置副使知江州，亦
不赴。升华文阁学士、知隆兴府、江西安抚使兼转运
副使。会岁大侵，讲行荒政，全活者七十八万九千馀
人。徙知潭“州、湖南安抚使，不赴。加敷文阁学士，仍知
隆兴府，安抚转运副使如故。改知镇江府兼都大提
举浙西沿海诸州军许浦、澉浦等处兵船，岁亦大侵”，
因渊全活者六十五万八千馀人。右正言三疏劾渊，
夺职，寻复职，提举太平兴国宫。未几，改鸿庆宫。丁母
忧，服除，进龙图阁学士、江西安抚使兼知江州，寻为
沿江制置副使兼提举南康军兵甲公事、节制蕲黄
州、安庆府屯田使。湖南峒寇蔓入江右之境，破数县，
袁洪大震。渊命将调兵，生禽其渠魁，乱遂平。迁兵部
尚书、知平江府兼浙西、两淮发运使，寻兼知平江府。
岁亦大侵，因渊全活者四十二万三千五百馀人。兼
浙西提点刑狱、知太平州兼提领两淮茶盐所，以功
进端明殿学士、沿江制置使、江东安抚使兼知建康
府兼行宫留守，节制和州、无为军、安庆府兼三郡屯
田使。朝廷付渊以光、丰、蕲、黄之事，凡创司空山、燕家
山、金刚台、“三大砦、嵯峨山、鹰山、什子山等二十二小
砦，团丁壮置军，分立队伍，星联棋布，脉络贯通，无事
则耕，有警则御。”诏以渊兴利除害，所列二十有五事，
究心军民。拜资政殿大学士，职任如旧。与执政恩例，
封金陵侯。复赐“锦绣堂、忠勤楼”大字，进爵为公。徙知
福州、福建安抚使。改知平江府兼发运使。御史刘元
龙劾渊，帝寝其奏，改知宁国府。累具辞免，且丐祠，以
本官提举洞霄宫。起知潭州、湖南安抚使，不赴。改知
太平兼提领江、淮茶盐所，转荆湖制置大使、知江陵
府兼夔路策应大使，兼京湖屯田大使，带行京湖安
抚制置大使。拜观文殿学士，职任如“旧，兼总领湖广
江西京西财赋、湖北京西军马钱粮。”渊调兵二万往
援川蜀，其后力战于白河、沮河、玉泉。宝祐五年正月
朔，以功拜参知政事。越七日卒，赠少师，赙银绢以五
百计。渊有材略，迄济事功，所至兴学养士，然政尚严
酷，好兴罗织之狱，籍入豪横，故时有“蜈蚣”之谣。其弟
潜亦数谏止之。所著《易解》及《退庵文集》《奏议》。